Nelikymppinen perheenisä raivostui 15-vuotiaan tyttärensä seurustelusta ja ylitti ajaa lapsen päälle.

Helsingin poliisilaitoksen linjaus perheväkivaltajuttujen ehdottomasta salaamisesta ei näytä olevan enää koko laajuudellaan voimassa.

Turkkilainen isä ei kestänyt teini-ikäisen tyttärensä seurustelua, vaan yritti ajaa lapsensa päältä.

Tytär ja äiti kertoivat isän pitkäaikaisesta väkivallasta ja uhkailusta.

Arkistovideo: Kunniaväkivaltaa kohdannut Eva kertoi IL-TV:n Sensuroimaton Päivärinta -ohjelmassa kokemuksistaan. Ei liity jutun tapaukseen.

Helsingissä alkukesästä 2019 tapahtuneen kunniaväkivaltajutun esitutkintamateriaali on muuttunut osin julkiseksi.

Käräjäoikeus tuomitsi viime kuussa 41-vuotiaan miehen 2 vuoden ja 4 kuukauden vankeuteen törkeän pahoinpitelyn yrityksestä ja muista väkivaltarikoksista. Mies yritti ajaa 15-vuotiaan tyttärensä ja tämän suomalaisen poikaystävän päältä autolla.

Helsingin poliisi salasi jutun esitutkinnan aluksi kokonaisuudessaan. Poliisi vetosi muun muassa siihen, että kunniaväkivallassa oli kyse perheen sisäisistä asioista, jotka eivät kuulu julkisuuteen.

Iltalehti riitautti julkisuuslain tulkinnan. Väkivaltarikosyksikkö tarkasteli salausperusteita tarkemmin ja päätyi siihen, että pöytäkirjasta tulee sittenkin laatia yleisöjulkinen versio, jossa ainoastaan vaadittavat kohdat on salattu.

Tuoreella päätöksellä on merkitystä kunniaväkivaltaan liittyvän keskustelun ja viranomaistoiminnan julkisen arvioinnin kannalta. Helsingin poliisilaitos oli aiemmin linjannut, että kaikki perheväkivaltaan liittyvät tutkinnat tulee salata automaattisesti alusta loppuun. Jopa ohje itsessään oli salainen.

Ilta-Sanomat kirjoitti toukokuussa, että esimerkiksi asianosaisen heteroseksuaalisuus olisi poliisin mielestä käypä salausperuste. Helsingin poliisin julkisuusvastaiset näkemykset ovat saaneet kritiikkiä ainakin julkisuuslakityöryhmässä toimineelta asianajajalta Antti Riihelältä sekä Oikeustoimittajat ry:ltä.

Tuore päätös tarkoittaa sitä, että poliisin linjaus ei ole ehdoton tai laitos on luopunut siitä.

Tärisi vihasta

Poliisi selvitti yliajotapauksen tutkinnassa, että turkkilaistaustainen isä oli suhtautunut tyttäreensä ja ex-vaimoonsa jo vuosia nihkeästi ja jopa pahoinpidellyt ja uhkaillut heitä. Tapahtumat kärjistyivät päälleajon yritykseksi, ja teossa ja sen taustoissa oli kunniaväkivallan piirteitä. Isä tiedettiin uskonnolliseksi henkilöksi.

15-vuotias tytär alkoi seurustella samanikäisen suomalaisen pojan kanssa. Isä ei hyväksynyt asiaa ja näytti vihansa kummallekin lapselle.

– Sen ilme on sillee vihainen, että niin kuin tärisee. [Tyttö] sanoi, että kun se tärisee, se on tosi vihainen, poikaystävä kertoi poliisille.

Kun teinit vahtivat tytön pienempiä sisaruksia, isä tuli uhkailemaan poikaa.

– Se tuli huoneeseen puhumaan meille. Se sanoi, että jos mä kosken [tyttöön] vielä kerrankin, niin se katkoo mun kaikki sormet.

Tyttären tuska ja pelko

Tytär puolestaan kertoi, että isä oli uhannut häntä muun muassa tappamisella ja pahoinpitelyllä. Hän aloitti poliisikuulustelun kertomalla pahasta mielestään, kun hänen isänsä ei ole normaali. Pelko oli ollut läsnä pienestä lähtien.

Useat juttuun liittyvät yksityiskohdat kertovat siitä, että kyse oli kunniaväkivallasta. Tuomittu isä muun muassa soitti pojan isälle ja kertoi, että hänen pitää suojella tytärtään kulttuurinsa vuoksi. Tytär puolestaan kertoi, että isä suhtautui häneen vihamielisemmin kuin poikiinsa.

– Se on ollut tosi ilkeä ja uhannut mua. On ollut tosi ikävää kuulla omalta isältä, että se tappaa mut tai että sä tuut olemaan pyörätuolissa, tytär kertoi.

Kuulustelukertomuksen mukaan isä raivostui tyttärelleen muun muassa kylmän riisin syömisestä ja siitä, että lapsi olisi halunnut tehdä suursiivouksen äidin iloksi, kun tämä oli synnyttämässä. Äidin kanssa välit olivat todella hyvät, tyttö kertoi.

Huoritteli äitiä ja lasta

Äiti ja ex-vaimo kertoi miehen aiheuttamasta pelon ilmapiiristä samansuuntaisesti kuin tytär.

– [Isä] on sanonut minulle alkukesällä 2019, että jos hänen kunniansa kärsii, hän tappaa minut ja tytönkin, nainen kertoi.

Solvaukset jatkuivat puhelimitse.

– Hän on myös sanonut, että jos tytär jatkaa pojan kanssa tällä tavalla, niin vuoden päästä [tytär] vaihtaa poikia tiuhaan tahtiin ja hänestä tulee narkomaani ja huora.

Lisäksi nainen kertoi, että ex-mies oli nimittänyt häntä ”vitun huoraksi” hänen äitinsä kuullen.

Rikoksesta epäilty isä kiisti yrittäneensä ajaa tahallaan lasten päältä. Hän kehui poikaa komeaksi ja väitti sanoneensa, että lapset saavat olla hänen luonaan niin paljon kuin haluavat. Mies kuitenkin myönsi, että otti tyttärensä kanssa yhteen käytöksensä takia.

– Kerroin, että luotan häneen, mutta se ei tarkoita sitä, että asiaa ei seurattaisi ja kontrolloitaisi, isä selitti.

– Tyttäreni on kertonut sellaisia asioita, että kun he ovat olleet poikaystävän luona, niin he koskettelivat toisiaan. Näin ei pitäisi mielestäni olla, hän jatkoi ja vetosi lasten ikään.

Suivaantui kuulustelussa

Kun poliisi kysyi autovälikohtauksesta, mies vaikutti sanavalintojensa perusteella kiihtyneeltä. Epäilty sanoi pitävänsä yliajoväitteitä uskomattomina ja loukkaantuneensa niistä.

– Tämä satuttaa minua todella paljon. –– Tämä on ehkä maailman pahin kokemus, että oma lapsi ajattelee tällaista minusta. Nähtävästi hän oikeasti vihaa minua.

Mies sanoi vielä, että epäily henkirikoksen yrityksestä naurattaa häntä. Epäilty kyseenalaisti tyttärensä mielenterveyden ja väitti, että lapsi haluaa kostaa hänelle.

Poliisi vei esitutkinnan loppuun asti epäiltynä tapon yrityksenä. Käräjäoikeus katsoi teon törkeän pahoinpitelyn yritykseksi muun muassa siksi, että surmaamispyrkimyksestä ei ollut tarpeeksi näyttöä.

Käräjäoikeuden mukaan isän motiivina oli mitä ilmeisimmin hänen oman auktoriteettinsa ja kunniansa horjuminen. Taustat eivät kuitenkaan olleet niin ilmiselviä, että kunniaväkivaltaa olisi voinut käyttää rangaistuksen koventamisperusteena.

Iltalehti ei julkaise tuomitun nimeä asianomistajien yksityisyyden suojelemiseksi.